钦定古今图书集成/方舆汇编/职方典/第1269卷 > 《新息侯庙记》薛瑄
## 钦定古今图书集成/方舆汇编/职方典/第1269卷 > 《新息侯庙记》薛瑄

古，有功盖于一时，名重于后世，飨生民之祀于无穷，
岂非大丈夫抱非常之才识，本之以忠诚，行之以悠
久，而有以通神明，贯金石，达古今而无间乎？汉伏波
将军马公，援天与魁奇，器度宏迈，当汉统中微，新莽
窃命，四海横流之日，乃远迹边陲，混身田牧，时人弗
之识也。独其兄况谓曰：“汝大才当晚成，良工不示人”
以朴，且从所好。公亦尝曰：“大丈夫为志，穷当益坚，老
当益壮。”公之所立，固已见于此矣。及其尽散财蓄，志
清时难，遨游陇蜀，择所适从，见崛起草窃之徒，皆图
蒙富贵于一时，不足与计安生民垂万世也。遂谒光
武于洛阳，一见之顷，即以恢廓大度，同符《高祖》，称之
委质臣事，戮力以匡复汉室，若聚米之开示山川，铜
柱之威服殊俗，皆公之奇谋伟绩。其他荡除戡靖、维
调赞翊之策尤多，中兴之功，公无与让。及天下底定，
朝廷清明，虽剖符受封，爵列五等，荣宠并极，而公不
以是自娱。尝奋不顾身，志欲效死边疆，以尽臣节。及
武陵郡蛮挠边，公遂请行。兵至临乡，蛮即惧破；师次
壶头，成功未就而公卒。先是，有以兵事闻于帝者，时
遣来监军，素有憾于公，及军至而公已没，遂厚加谗
诬以快其私，而“薏苡”之谤亦兴焉。呜呼！若公之所立，
卓绝奇伟，驾一世以横骛，挺百代而独出，独不免巧
夫之唇舌，他尚何言？议者又以不从充而从壶头，为
公失计。夫旷日老师而费粮，与捷径出奇以制胜，二
端利害甚明，而公之虑审矣。设使如或者之言，从充
而进，又安能必保蛮寇之无龃龉乎？是又不得谓公
失计也。夫以宋均之常才，矫一节以入郡蛮，犹足以
致其震摄来服，若公少缓死，当有他策以制蛮矣。又
岂云云者所能测哉？夫其韬晦自养，散财济难，公之
大志也；鄙斥奸豪，独归真主，公之大识也；“奇谋妙略，
光辅中兴，公之大功也；不怀宴安，以死勤事”，公之大
节也。世之人臣，四者有一焉，犹足以名当世而垂竹
帛。公乃兼而有之，而又本之以忠诚积久之心，宜其
功盖一时，名垂后世，而血食无穷焉。向之谤者，风休
电灭，漠无踪迹，曾何损于公之忠贤哉！今辰即五溪
故地，距公殁垂千年，而野夫女子犹知道公之威名，
在在有庙以祀公，斯又足以见忠义之感人心，不以
古今而有间也。我皇明大秩群神，公庙之在辰者独
登祀典；有司以时行事，无敢怠弛。人有水旱疫疠，则
祷焉。庙故有亭，咸以为神出游之所。址存而亭废，辰
人合志兴构，并他屋宇门墙之弗治者，悉完理焉。余
少读公传，尝壮公之为人。及往来武陵江中，观所谓
壶头山者。壶头距辰水行可一日至，彼亦有庙而修
祀事于辰者，便于人之瞻依云耳。亭既新，余遂取公
之大节，俾辰人刻之，并系以诗曰：“矫矫马公，惟志之
伟；志在功名，气不少萎。贫坚老壮，公言则然；怀奇蕴
朴，罕识其贤。云乎郁郁，雷乎震震；紫气蛙声，炎”辉斯
烬。公晦于时，爰牧爰菑，飙气九县，顾瞻安之，曰述曰
嚣，狼贪豕饱，鄙不少留，聿求汉道，来觐真主，应对疏
通，谓帝大度，高祖则同，遂委臣质，遂效臣节。聚米讨
羌，彼蛮荡越，四方底平，人怀安娱，公不宴嬉，许国以
躯。淊淊武陵，蠢蠢厥种。梗化挠边，负险恃勇，公曰兹
役，老臣驰驱，坚请于行。秉节舒徐。不惊不亟，既安且
式。试兵临乡，蛮即摧辟。扼于壶头，匪公之尤。天少须
假，孰测厥猷。公虽没身，因则成事。乃招乃来，群盗无
二。云胡丐夫。谗言遽兴，岂不暂翳，事久滋明。迄兹千
载，有显愈赫。名彻听闻，功载史册。壶山之南，辰江之
浒。公迹如新，公庙惟古。逮我皇明，祀典秩申。行事以
时，委在守臣。维公忠精，厥德不爽。疫疠旱涝，应求如
响。民感公惠，钦服国章。庙亭完构，其敢怠荒？乃图永
久，乃磨良石。《我纂其词》，为示无极。